आयोगका शाखा अधिकृत घमचन्द्र तिम्सिनाले २२ जना सांसदसहित ७२ जना केन्द्रीय सदस्यको हस्ताक्षर रहेकोमा १९ जना सांसदसहित ६४ जनाको हस्ताक्षर खनाखत आइतबार भएको र बाँकी अन्य सदस्यहरू सोमबार आउने जानकारी नेताहरूले दिएको बताउनुभयो । पार्टीको विभाजनप्रति टिप्पणी गर्दै राप्रपा नेपालका अध्यक्ष कमल थापाको ट्वीट्मा ‘‘एकता महाधिवेशन सम्पन्न भएको छ महिना नपुग्दै पार्टी फुटाउने काम दुर्भाग्यपूर्ण, अधिकांश हस्ताक्षर नक्कली, विचलित नहुन कार्यकर्तालाई आह्वान’’ भनी उल्लेख छ । यसैगरी, अर्का वरिष्ठ नेता लोकेन्द्रबहादुर चन्दका छोरासमेत रहनुभएका नेता जयन्त चन्दले पनि विभाजनप्रति केही भन्न चाहन्नँ, अचानक नयाँ दल दर्ता गरिएको प्रतिक्रिया दिनुभएको छ ।
